'પછી તો તું ગારિયાધાર આવ્યો પણ તેજીલી તલવાર જેવી એ છોકરીએ બંગલામાં પગ નહીં મૂકું એમ કહી દીધું અને ફોન ઉપર જ એ પ્રકરણનો એન્ડ આવી ગયેલો, એની પીડા આજેય મને કનડે છે. મંજુડીએ તો તારા માટે બે રસ્તા વિચારી રાખ્યા હતા. એના વળની કોઇ છોકરી તને વળગાડવી અથવા તને વાંઢો રાખવો. તેં વટના માર્યા ગાજર ખાવાનો નિર્ધાર કર્યો અને શેઠ- શેઠાણીની જાળમાં ફસાઇને આમ તો તેં એમની જ ઇચ્છા પૂરી કરી! મારી વાત સમજાય છે તને? તારા ટેકીલા સ્વભાવને લીધે ખુમારી બતાવીને તેં ખુવાર થવાનું પસંદ કર્યું. મંજુડીના મનની મુરાદ તેં તારી મૂર્ખામીથી પૂરી કરી!'